title: Решение (ЕС) 2016/1232 на Съвета от 18 юли 2016 година за определяне на позицията, която трябва да се заеме от името на Европейския съюз в рамките на Съвета за стабилизиране и асоцииране, създаден със Споразумението за стабилизиране и асоцииране между Европейския съюз и Европейската общност за атомна енергия, от една страна, и Косово (Това название не засяга позициите по отношение на статута и е съобразено с Резолюция 1244/1999 на Съвета за сигурност на ООН и становището на Международния съд относно обявяването на независимост от страна на Косово.), от друга страна, по отношение на Решението на Съвета за стабилизиране и асоцииране за приемане на неговия процедурен правилник

text:
                  28.7.2016

                  BG

                  Официален вестник на Европейския съюз

                  L 202/27

            РЕШЕНИЕ (ЕС) 2016/1232 НА СЪВЕТА
      от 18 юли 2016 година
      за определяне на позицията, която трябва да се заеме от името на Европейския съюз в рамките на Съвета за стабилизиране и асоцииране, създаден със Споразумението за стабилизиране и асоцииране между Европейския съюз и Европейската общност за атомна енергия, от една страна, и Косово (*), от друга страна, по отношение на Решението на Съвета за стабилизиране и асоцииране за приемане на неговия процедурен правилник
      СЪВЕТЪТ НА ЕВРОПЕЙСКИЯ СЪЮЗ,
      като взе предвид Договора за Европейския съюз, и по-специално член 37 във връзка с член 31, параграф 1 от него,
      като взе предвид Договора за функционирането на Европейския съюз и по-специално член 217, във връзка с член 218, параграф 9 от него,
      като взе предвид предложението на Европейската комисия,
      като има предвид, че:

                  (1)

                  С член 126 от Споразумението за стабилизиране и асоцииране между Европейския съюз и Европейската общност за атомна енергия, от една страна, и Косово (*), от друга страна (1), („споразумението“) се създава Съвет за стабилизиране и асоцииране.

                  (2)

                  В член 127, параграф 2 от споразумението се предвижда, че Съветът за стабилизиране и асоцииране трябва да приеме свой процедурен правилник.

                  (3)

                  В член 129, параграф 1 от споразумението се предвижда, че Съветът за стабилизиране и асоцииране се подпомага от Комитет за стабилизиране и асоцииране („комитета“).

                  (4)

                  В член 129, параграфи 2 и 3 от споразумението се предвижда, че Съветът за стабилизиране и асоцииране определя в своя процедурен правилник задълженията на комитета, като Съветът за стабилизиране и асоцииране може да делегира всяко от правомощията си на комитета.

                  (5)

                  В член 131 от споразумението се предвижда, че Съветът за стабилизиране и асоцииране може да реши да създаде други специализирани комитети или органи, които могат да го подпомагат при изпълнението на неговите задължения. В него се предвижда също така, че в процедурния си правилник Съветът за стабилизиране и асоцииране определя състава и задълженията на тези комитети или органи, както и начина, по който те функционират.

                  (6)

                  Важно е да се провеждат редовни и официални консултации с държавите членки и да се вземат предвид техните мнения. Съответно, държавите членки следва да бъдат канени да участват в състава на делегацията на Европейския съюз за всички заседания на Съвета за стабилизиране и асоцииране.

                  (7)

                  Комисията и върховният представител на Съюза по въпросите на външните работи и политиката на сигурност („върховният представител“) ще следят непрекъснато и отблизо усилията на Косово за нормализиране на отношенията му със Сърбия и ще докладват по целесъобразност и поне два пъти годишно по този въпрос.

                  (8)

                  В член 140, четвърта алинея от споразумението се предвижда, че Съюзът може да предприеме мерките, които счете за подходящи, включително незабавното спиране на прилагането на споразумението или на част от него, в случай на неспазване от страна на Косово на основните принципи, посочени в членове 5 и 13 от споразумението. Всички съответни препоръки или решения на Съвета за стабилизиране и асоцииране, както и докладите, които ще бъдат представени от Комисията и върховния представител относно усилията на Косово за нормализиране на отношенията му със Сърбия, следва да се вземат предвид при евентуално предложение на Комисията за спиране на действието на споразумението въз основа на член 140, четвърта алинея от споразумението.

                  (9)

                  Никой израз, формулировка или определение, които са използвани в настоящото решение и приложенията към него, или в решенията, препоръките и останалите документи, включително протоколите, които ще бъдат приети от Съвета за стабилизиране и асоцииране, не представляват признаване на Косово като независима държава от отделните държави членки в това им качество, които не са предприели такова действие.

                  (10)

                  При получаване на документи, издадени от властите в Косово по силата на настоящото споразумение, е възможно да се прилагат вътрешните процедури на държавите членки,

                  (11)

                  Целесъобразно е да бъде определена позицията, която да се заеме от името на Съюза в рамките на Съвета за стабилизиране и асоцииране по отношение на решение на Съвета за стабилизиране и асоцииране за приемане на неговия процедурен правилник

                  (12)

                  Позицията на Съюза в рамките на Съвета за стабилизиране и асоцииране следва да се основава на приложения проект на решение.

            ПРИЕ НАСТОЯЩОТО РЕШЕНИЕ:
      Член 1
      Позицията, която трябва да се заеме от името на Европейският съюз, в рамките на Съвета за стабилизиране и асоцииране, създаден с член 126 от споразумението, се основава на проекта на решение на Съвета за стабилизиране и асоцииране, приложен към настоящото решение.
      Могат да се приемат технически изменения на посочения проект на решение без да е необходимо друго решение на Съвета.
      Член 2
      Държавите членки се канят да участват в състава на делегацията на Европейския съюз за всички заседания на Съвета за стабилизиране и асоцииране. Те получават и цялата документация, представена на или издадена от Съвета за стабилизиране и асоцииране. Държавите членки предоставят необходимата информация за тази цел на върховния представител на Съюза по въпросите на външните работи и политиката на сигурност, в съответствие с отговорностите му съгласно Договорите и в качеството му на председател на Съвета по външни работи.
      Член 3
      Настоящото решение влиза в сила в деня на приемането му.

         Съставено в Брюксел на 18 юли 2016 година.

               За Съвета

               Председател

            G. MATEČNÁ

         (*)  Това название не засяга позициите по отношение на статута и е съобразено с Резолюция 1244/1999 на Съвета за сигурност на ООН и становището на Международния съд относно обявяването на независимост от страна на Косово.

         (1)  ОВ L 71, 16.3.2016 г., стр. 3.

         РЕШЕНИЕ № 1/2016 НА СЪВЕТА ЗА СТАБИЛИЗИРАНЕ И АСОЦИИРАНЕ ЕС — КОСОВО (*)

         от [дата]
         за приемане на неговия процедурен правилник
         СЪВЕТЪТ ЗА СТАБИЛИЗИРАНЕ И АСОЦИИРАНЕ,
         като взе предвид Споразумението за стабилизиране и асоцииране между Европейския съюз и Европейската общност за атомна енергия, от една страна, и Косово (*), от друга страна, („Споразумението“), и по-специално членове 126, 127, 129 и 131 от него,
         като има предвид, че Споразумението влезе в сила на 1 април 2016 г.,
         ПРИЕ НАСТОЯЩОТО РЕШЕНИЕ:
         Член 1
         Председателство
         Страните председателстват Съвета за стабилизиране и асоцииране на ротационен принцип за период от 12 месеца. Първият период започва на датата на първото заседание на Съвета за стабилизиране и асоцииране и приключва на 31 декември същата година.
         Член 2
         Заседания
         Съветът за стабилизиране и асоцииране заседава веднъж годишно в съответствие с установената практика за заседанията на Съвета за стабилизиране и асоцииране, включително що се отнася до равнището на представителство и мястото на провеждане на заседанието. Специални заседания на Съвета за стабилизиране и асоцииране могат да се провеждат по искане на всяка от страните, ако те постигнат съгласие за това. Заседанията на Съвета за стабилизиране и асоцииране се свикват съвместно от секретарите на Съвета за стабилизиране и асоцииране след съгласуване с председателя.
         Член 3
         Делегации
         Преди всяко заседание председателят се уведомява за предвидения състав на делегацията на всяка от страните. Представител на Европейската инвестиционна банка (ЕИБ) присъства на заседанията на Съвета за стабилизиране и асоцииране като наблюдател, когато в дневния ред са включени въпроси, засягащи ЕИБ. Съветът за стабилизиране и асоцииране може също така да покани други лица да присъстват на заседанията му с цел предоставяне на информация по определени въпроси.
         Член 4
         Секретариат
         Длъжностно лице от Генералния секретариат на Съвета на Европейския съюз и длъжностно лице от представителството на Косово в Белгия действат съвместно като секретари на Съвета за стабилизиране и асоцииране.
         Член 5
         Кореспонденция
         Кореспонденцията до Съвета за стабилизиране и асоцииране се изпраща до неговия председател на адреса на Генералния секретариат на Съвета на Европейския съюз.
         Двамата секретари осигуряват препращането на кореспонденцията до председателя на Съвета за стабилизиране и асоцииране и при необходимост я разпространяват до другите членове на Съвета за стабилизиране и асоцииране. Разпространяваната кореспонденция се изпраща до Генералния секретариат на Комисията, до Европейската служба за външна дейност и до представителството на Косово в Белгия.
         Съобщенията на председателя на Съвета за стабилизиране и асоцииране се изпращат на адресатите от двамата секретари и се разпространяват, ако е необходимо, до другите членове на Съвета за стабилизиране и асоцииране, посочени във втората алинея.
         Член 6
         Публичност
         Освен ако не бъде решено друго, заседанията на Съвета за стабилизиране и асоцииране не са публични.
         Член 7
         Дневен ред на заседанията
         1.   Председателят изготвя предварителен дневен ред за всяко заседание. Предварителният дневен ред се изпраща от секретарите на Съвета за стабилизиране и асоцииране до адресатите, посочени в член 5, най-късно 15 дни преди началото на заседанието. Предварителният дневен ред включва въпросите, за които председателят е получил искане за включване в дневния ред не по-късно от 21 дни преди началото на заседанието, като в предварителния дневен ред не се включват въпроси, за които съпътстващата документация не е била изпратена до секретарите най-късно на датата на изпращане на дневния ред. Дневният ред се приема от Съвета за стабилизиране и асоцииране в началото на всяко заседание. Въпрос, който не е включен в предварителния дневен ред, може да бъде включен в дневния ред със съгласието на двете страни.
         2.   Със съгласието на двете страни председателят може да съкрати сроковете, посочени в параграф 1, с цел да се вземат предвид обстоятелствата по конкретния случай.
         Член 8
         Протокол
         Двамата секретари изготвят проект на протокол от всяко заседание. Като правило протоколът съдържа следната информация по всяка точка от дневния ред:

                     —

                     документацията, представена на Съвета за стабилизиране и асоцииране,

                     —

                     изявленията, чието включване е поискано от член на Съвета за стабилизиране и асоцииране,

                     —

                     взетите решения и отправените препоръки, изявленията, по които е постигнато съгласие, и приетите заключения.

               Проектът за протокол се изпраща за одобрение на Съвета за стабилизиране и асоцииране. Когато бъде одобрен, протоколът се подписва от председателя и двамата секретари. Протоколът се съхранява в архивите на Генералния секретариат на Съвета на Европейския съюз, който действа като депозитар на документите по асоциирането. Заверен екземпляр от протокола се изпраща на всеки от адресатите, посочени в член 5.
         Член 9
         Решения и препоръки
         1.   Съветът за стабилизиране и асоцииране взема решения и прави препоръки с общо съгласие на страните, без да се засягат членове 2 и 5 от Споразумението. Съветът за стабилизиране и асоцииране може да взема решения или да прави препоръки с писмена процедура, ако и двете страни постигнат съгласие за това.
         2.   Решенията и препоръките на Съвета за стабилизиране и асоцииране по смисъла на член 128 от Споразумението носят названията съответно „Решение“ и „Препоръка“, следвани от пореден номер, датата на приемането им и описание на предмета им. Решенията и препоръките на Съвета за стабилизиране и асоцииране се подписват от председателя и се заверяват от двамата секретари. Решенията и препоръките се препращат до всеки от адресатите, посочени в член 5. Всяка от страните може да вземе решение за публикуването на решенията и препоръките на Съвета за стабилизиране и асоцииране в съответното си официално издание.
         Член 10
         Езици
         Официалните езици на Съвета за стабилизиране и асоцииране са автентичните езици на Споразумението за стабилизиране и асоцииране. Освен ако не бъде решено друго, Съветът за стабилизиране и асоцииране провежда обсъжданията си въз основа на документи, изготвени на посочените езици.
         Член 11
         Разходи
         Европейският съюз и Косово поемат разходите по своето участие в заседанията на Съвета за стабилизиране и асоцииране — както разноските за персонал, пътните и дневните разходи, така и пощенските и телекомуникационните разноски. Разходите по осигуряване на устен превод на заседанията, писмен превод и размножаване на документи, както и останалите разходи, свързани с организирането на заседанията, се поемат от страната, която е домакин на заседанията.
         Член 12
         Комитет за стабилизиране и асоцииране
         1.   Създава се Комитет за стабилизиране и асоцииране („Комитетът“) с цел подпомагане на Съвета за стабилизиране и асоцииране при изпълнението на неговите задължения. Той се състои от представители на Европейския Съюз, от една страна, и на Косово, от друга страна, обикновено на равнище висши държавни служители.
         2.   Комитетът подготвя заседанията и разискванията в рамките на Съвета за стабилизиране и асоцииране, изпълнява решенията на Съвета за стабилизиране и асоцииране, когато е уместно, и като цяло гарантира приемствеността в отношенията на асоцииране и правилното изпълнение на Споразумението. Комитетът разглежда всеки въпрос, отнесен до него от Съвета за стабилизиране и асоцииране, както и всеки друг въпрос, който може да възникне при ежедневното прилагане на Споразумението за стабилизиране и асоцииране. Комитетът представя предложения или проекти на решения/препоръки с оглед приемането им от Съвета за стабилизиране и асоцииране.
         3.   Когато в Споразумението е предвидено задължение или възможност за провеждане на консултации, тези консултации могат да се проведат в рамките на Комитета. Консултациите могат да продължат в Съвета за стабилизиране и асоцииране, ако двете страни постигнат съгласие за това.
         4.   Процедурният правилник на Комитета за стабилизиране и асоцииране е приложен към настоящото решение.

            Съставено в …

                  За Съвета за стабилизиране и асоцииране

                  Председател

            (*)  Това название не засяга позициите по отношение на статута и е съобразено с Резолюция 1244/1999 на Съвета за сигурност на ООН и становището на Международния съд относно обявяването на независимост от страна на Косово.

            ПРИЛОЖЕНИЕ
            към
            РЕШЕНИЕ № 1/2016 НА СЪВЕТА ЗА СТАБИЛИЗИРАНЕ И АСОЦИИРАНЕ ЕС — КОСОВО (*)

            от [дата]
            Процедурен правилник на Комитета за стабилизиране и асоцииране
            Член 1
            Председателство
            Страните председателстват Комитета за стабилизиране и асоцииране („Комитетът“) на ротационен принцип за период от 12 месеца. Първият период започва на датата на първото заседание на Съвета за стабилизиране и асоцииране и приключва на 31 декември същата година.
            Член 2
            Заседания
            Комитетът заседава, когато обстоятелствата налагат това, със съгласието на двете страни. Всяко заседание на Комитета се провежда на дата и място, договорени между двете страни. Заседанията на Комитета се свикват от председателя.
            Член 3
            Делегации
            Преди всяко заседание председателят се уведомява за предвидения състав на делегацията на всяка от страните.
            Член 4
            Секретариат
            Длъжностно лице на Европейската комисия и длъжностно лице на Косово действат съвместно като секретари на Комитета. Всички съобщения до председателя на Комитета и от него, предвидени в настоящото решение, се изпращат до секретарите на Комитета и до секретарите и председателя на Съвета за стабилизиране и асоцииране.
            Член 5
            Публичност
            Освен ако не бъде решено друго, заседанията на Комитета не са публични.
            Член 6
            Дневен ред на заседанията
            1.   Председателят изготвя предварителен дневен ред за всяко заседание. Той се изпраща от секретарите на Комитета на адресатите, посочени в член 4, не по-късно от 30 работни дни преди началото на заседанието. Предварителният дневен ред включва въпросите, за които председателят е получил искане за включване в дневния ред не по-късно от 35 работни дни преди началото на заседанието, като в предварителния дневен ред не се включват въпроси, за които съпътстващата документация не е била изпратена до секретарите най-късно на датата на изпращане на дневния ред. Комитетът може да кани експерти да присъстват на заседанията му, за да предоставят информация по конкретни теми. Дневният ред се приема от Комитета в началото на всяко заседание. Въпрос, който не е включен в предварителния дневен ред, може да бъде включен в дневния ред със съгласието на двете страни.
            2.   Със съгласието на двете страни председателят може да съкрати сроковете, посочени в параграф 1, с цел да се вземат предвид обстоятелствата по конкретния случай.
            Член 7
            Протокол
            За всяко заседание се изготвя протокол въз основа на изготвено от председателя обобщение на заключенията, направени от Комитета. След като бъде одобрен от Комитета, протоколът се подписва от председателя и от секретарите и се съхранява от всяка от страните. Екземпляр от протокола се изпраща на всеки от адресатите, посочени в член 4.
            Член 8
            Решения и препоръки
            В специалните случаи, в които Комитетът е упълномощен от Съвета за стабилизиране и асоцииране съгласно член 128 от Споразумението да взема решения или да отправя препоръки, тези актове се извършват в съответствие с член 9 от Процедурния правилник на Съвета за стабилизиране и асоцииране.
            Член 9
            Разходи
            Европейският съюз и Косово поемат разходите по своето участие в заседанията на Комитета — както разноските за персонал, пътните и дневните разходи, така и пощенските и телекомуникационните разноски. Разходите по осигуряване на устен превод на заседанията, писмен превод и размножаване на документи, както и останалите разходи, свързани с организирането на заседанията, се поемат от страната, която е домакин на заседанията.
            Член 10
            Подкомитети и специални групи
            Комитетът може да създава подкомитети и специални групи, които да работят под негово ръководство. Те докладват на Комитета след всяко свое заседание. Комитетът може да закрие съществуващи подкомитети или групи, да определя или изменя техните мандати или да създава други подкомитети или групи, които да го подпомагат при изпълнението на неговите задължения. Посочените подкомитети и групи нямат правомощия за вземане на решения.

               (*)  Това название не засяга позициите по отношение на статута и е съобразено с Резолюция 1244/1999 на Съвета за сигурност на ООН и становището на Международния съд относно обявяването на независимост от страна на Косово.

         ПРИЛОЖЕНИЕ

            ПРОЕКТ НА
            РЕШЕНИЕ № 1/2016 НА КОМИТЕТА ЗА СТАБИЛИЗИРАНЕ И АСОЦИИРАНЕ ЕС — КОСОВО (*)

            от [ден, месец] 2016 г.
            за създаване на подкомитети и специални групи
            КОМИТЕТЪТ ЗА СТАБИЛИЗИРАНЕ И АСОЦИИРАНЕ,
            като взе предвид Споразумението за стабилизиране и асоцииране между Европейския съюз и Европейската общност за атомна енергия, от една страна, и Косово (*), от друга страна, и по-специално член 130 от него,
            като взе предвид своя процедурен правилник и по-специално член 10 от него,
            ПРИЕ НАСТОЯЩОТО РЕШЕНИЕ:
            Член единствен
            С настоящото се създават подкомитетите и специалните групи, изброени в приложение I. Техните мандати са определени в приложение II.

               Съставено в …, на [ден, месец] 2016 година.

                     За Комитета за стабилизиране и асоцииране

                     Председател

               (*)  Това название не засяга позициите по отношение на статута и е съобразено с Резолюция 1244/1999 на Съвета за сигурност на ООН и становището на Международния съд относно обявяването на независимост от страна на Косово.

               ПРИЛОЖЕНИЕ I

                  Структура на мултидисциплинарните подкомитети

                           Дял

                           Въпроси

                           Член от Споразумението

                                       1.

                                       Търговия, промишленост, митници и данъчно облагане

                           Свободно движение на стоки

                           Член 20

                           Промишлени продукти

                           Членове 21—25

                           Търговски въпроси

                           Членове 36—49

                           Стандартизация, метрология, акредитация, сертифициране, оценка на съответствието и наблюдение на пазара

                           Член 80

                           Сътрудничество в областта на промишлеността

                           Член 99

                           МСП

                           Член 100

                           Туризъм

                           Член 101

                           Митници

                           Член 104

                           Данъчно облагане

                           Член 105

                           Правила за произход

                           Протокол III

                           Административна взаимопомощ по митнически въпроси

                           Протокол IV

                                       2.

                                       Селско стопанство и рибарство

                           Селскостопански продукти

                           Членове 26, 28, 29, 33, 34 и 37

                           Рибни продукти

                           Членове 31 и 32, приложения IV и V

                           Преработени селскостопански продукти

                           Член 27 и протокол I

                           Вино

                           Член 30 и протокол II

                           Закрила на географските означения за селскостопански, рибни и хранителни продукти, различни от вино и спиртни напитки

                           Член 35

                           Селско стопанство и селскостопанско-промишлен сектор, ветеринарни и фитосанитарни въпроси

                           Член 102

                           Сътрудничество в областта на рибарството

                           Член 103

                                       3.

                                       Вътрешен пазар и конкуренция

                           Право на установяване

                           Членове 50—54

                           Предоставяне на услуги

                           Членове 55—60

                           Други въпроси, свързани с дял V на Споразумението

                           Членове 61—73

                           Сближаване на законодателството и правоприлагане

                           Член 74

                           Конкуренция

                           Членове 75—76

                           Интелектуална, индустриална и търговска собственост

                           Членове 77—78

                           Обществени поръчки

                           Член 79

                           Банково дело, застраховане и други финансови услуги

                           Член 96

                           Защита на потребителите

                           Член 81

                                       4.

                                       Икономически и финансови въпроси и статистика

                           Текущи плащания и движение на капитали

                           Членове 64—66

                           Икономическа политика

                           Член 94

                           Сътрудничество в областта на статистиката

                           Член 95

                           Насърчаване и защита на инвестициите

                           Член 98

                           Финансово сътрудничество

                           Членове 121—125

                                       5.

                                       Правосъдие, свобода и сигурност

                           Укрепване на институциите и върховенството на закона

                           Член 83

                           Основни права, включително борба срещу дискриминацията и защитата на данните

                           Членове 3, 4 и 84

                           Съдебно сътрудничество по гражданскоправни и наказателноправни въпроси

                           Член 83

                           Визи, контрол на държавните граници/териториалните граници, убежище и миграция

                           Членове 85—86

                           Предотвратяване и контрол на незаконната имиграция, обратно приемане

                           Членове 87—88

                           Изпиране на пари

                           Член 89

                           Наркотици

                           Член 90

                           Борба срещу тероризма

                           Член 92

                           Предотвратяване на организираната престъпност и други незаконни дейности

                           Член 91

                                       6.

                                       Иновации, информационно общество и социална политика

                           Условия на труд и равни възможности

                           Член 82

                           Сътрудничество в социалната област

                           Член 106

                           Образование и обучение

                           Член 107

                           Сътрудничество в областта на културата

                           Член 108

                           Сътрудничество в аудиовизуалната област

                           Член 109

                           Информационно общество

                           Член 110

                           Електронни комуникационни мрежи и услуги

                           Член 111

                           Информация и комуникация

                           Член 112

                           Научни изследвания и развитие на технологиите

                           Член 118

                                       7.

                                       Транспорт, енергетика, околна среда и регионално развитие

                           Транспорт

                           Член 113

                           Енергетика

                           Член 114

                           Околна среда

                           Член 115

                           Изменение на климата

                           Член 116

                           Гражданска защита

                           Член 117

                           Регионално и местно развитие

                           Член 119

                  Структура на специалните групи

                           Дял

                           Въпроси

                           Член от Споразумението

                           Специална група за реформа на публичната администрация

                           Реформа на публичната администрация

                           Член 120

                           Специалната група за нормализирането на отношенията (1)

                           Видимо и трайно подобряване на отношенията на Косово със Сърбия и ефективно сътрудничество с мисията на ЕС по линия на ОПСО, докато тя съществува

                           Член 5

                  (1)  Тази специална група не заменя диалога между Прищина и Белград, провеждан под егидата на върховния представител.

               ПРИЛОЖЕНИЕ II

                  Мандати на подкомитетите и на специалните групи ЕС — Косово
                   (*)

                  Състав и председателство

               Подкомитетите и специалните групи за реформа на публичната администрация (РПА) и за нормализирането на отношенията се състои от представители на Европейската комисия, на Европейската служба за външна дейност при специалната група за нормализирането на отношенията, и представители на Косово. Те се председателстват на ротационен принцип от двете страни. Държавите членки се уведомяват и се канят на заседанията на подкомитетите и на специалните групи за РПА и за нормализирането на отношенията.

                  Секретариат

               Длъжностно лице на Европейската комисия или на Европейската служба за външна дейност при специалната група за нормализирането на отношенията, и длъжностно лице на Косово действат съвместно като секретари на всеки един от подкомитетите и специалните групи.
               Всички съобщения, засягащи подкомитетите и специалните групи, се изпращат на секретарите на съответния подкомитет и специалните групи.

                  Заседания

               Подкомитетите и специалните групи заседават винаги когато обстоятелствата го налагат, със съгласието на двете страни. Всяко заседание на подкомитет или специална група се провежда на дата и място, договорени между двете страни.
               При наличие на съгласие на двете страни подкомитетите и специалните групи могат да канят на заседанията си експерти, които да представят поискана конкретна информация.

                  Дневен ред и съпътстваща документация

               Председателят и секретарите съставят предварителен дневен ред за всяко заседание не по-късно от 30 работни дни преди започване на заседанието.
               Предварителният дневен ред обхваща теми, за които секретарите са получили искане да бъдат включени в дневния ред не по-късно от 35 работни дни преди началото на заседанието.
               След приемането на предварителния дневен ред за всяко заседание и не по-късно от 10 работни дни преди началото на заседанието, секретарят, действащ от името на Косово предоставя на секретаря, действащ от името на Европейската комисия или Европейската служба за външна дейност при специалната група за нормализирането на отношенията необходимата документация в съответствие с точките, договорени в предварителния дневен ред.
               Ако крайният срок, посочен в трета алинея, не е спазен, заседанието се отменя автоматично без допълнително известие.

                  Обсъждани теми

               Подкомитетите обсъждат въпроси, свързани с областите на Споразумението, както са изброени в структурата на мултидисциплинарните подкомитети. Напредъкът по отношение на сближаването, изпълнението и прилагането на законодателството се оценява по всички обсъждани теми. Подкомитетите разглеждат всички проблеми, които могат да възникнат в областите, за които отговарят, и предлагат да се предприемат евентуални мерки.
               Подкомитетите служат също така за форуми за по-нататъшно изясняване на достиженията на правото и правят преглед на напредъка на Косово в постигането на съответствие с достиженията на правото съгласно ангажиментите, поети по Споразумението.
               Специалната група за РПА разглежда въпроси, свързани с реформата на публичната администрация и предлага предприемането на евентуални мерки. Специалната група за нормализирането на отношенията разглежда въпроси, свързани с видимото и трайно подобряване на отношенията на Косово със Сърбия, и ефективното сътрудничество с мисията в рамките на общата политика за сигурност и отбрана, докато тя съществува, и предлага предприемането на евентуални мерки.

                  Протокол

               За всяко заседание се води протокол, който се одобрява след заседанието. Екземпляр от протокола се изпраща от секретаря на подкомитета или на специалната група до секретаря на Комитета за стабилизиране и асоцииране.

                  Публичност

               Освен ако не бъде решено друго, заседанията на подкомитетите и на специалните групи не са публични.

                  (*)  Това название не засяга позициите по отношение на статута и е съобразено с Резолюция 1244/1999 на Съвета за сигурност на ООН и становището на Международния съд относно обявяването на независимост от страна на Косово.


title: 2012/593/ЕС: Решение на Европейския парламент от 10 май 2012 година относно приключването на сметките на Европейската фондация за подобряване на условията на живот и труд за финансовата 2010 година

text:
               17.10.2012

               BG

               Официален вестник на Европейския съюз

               L 286/266

         РЕШЕНИЕ НА ЕВРОПЕЙСКИЯ ПАРЛАМЕНТ
   от 10 май 2012 година
   относно приключването на сметките на Европейската фондация за подобряване на условията на живот и труд за финансовата 2010 година
   (2012/593/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейската фондация за подобряване на условията на живот и труд за финансовата 2010 година,

               —

               като взе предвид доклада на Сметната палата относно годишните отчети на Европейската фондация за подобряване на условията на живот и труд за финансовата 2010 година, придружен от отговорите на Фондацията (1),

               —

               като взе предвид препоръката на Съвета от 21 февруари 2012 г. (06083/2012 – C7-0051/2012),

               —

               като взе предвид член 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

               —

               като взе предвид Регламент (ЕИО) № 1365/75 на Съвета от 26 май 1975 г. относно създаването на Европейска фондация за подобряване на условията на живот и труд (3), и по-специално член 16 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (4), и по-специално член 94 от него,

               —

               като взе предвид член 77 и приложение VI към своя правилник,

               —

               като взе предвид доклада на комисията по бюджетен контрол и становището на комисията по заетост и социални въпроси (A7-0116/2012),

               1.

               Одобрява приключването на сметките на Европейската фондация за подобряване на условията на живот и труд за финансовата 2010 година.

               2.

               Възлага на своя председател да предаде настоящото решение на директора на Европейската фондация за подобряване на условията на живот и труд, на Съвета, Комисията и Сметната палата и да осигури публикуването му в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 366, 15.12.2011 г., стр. 150.

      (2)  ОВ L 248, 16.9.2002 г., стр. 1.

      (3)  ОВ L 139, 30.5.1975 г., стр. 1.

      (4)  ОВ L 357, 31.12.2002 г., стр. 72.


title: Решение 2008/814/ОВППС на Съвета от 13 октомври 2008 година относно сключването на споразумение между Европейския съюз и Съединените американски щати относно участието на Съединените американски щати в мисията на Европейския съюз в областта на върховенството на закона в Косово, EULEX KOSOVO

text:
               25.10.2008

               BG

               Официален вестник на Европейския съюз

               L 282/32

         РЕШЕНИЕ 2008/814/ОВППС НА СЪВЕТА
   от 13 октомври 2008 година
   относно сключването на споразумение между Европейския съюз и Съединените американски щати относно участието на Съединените американски щати в мисията на Европейския съюз в областта на върховенството на закона в Косово, EULEX KOSOVO
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 24 от него,
   като взе предвид препоръката на председателството,
   като има предвид, че:

               (1)

               На 4 февруари 2008 г. Съветът прие Съвместно действие 2008/124/ОВППС относно мисията на Европейския съюз в областта на върховенството на закона в Косово, EULEX KOSOVO (1).

               (2)

               Това съвместно действие предвижда подробните договорености относно участието на трети държави да се установяват в споразумение, което да се сключва в съответствие с член 24 от Договора.

               (3)

               На 13 декември 2004 г. Съветът упълномощи председателството, подпомагано при необходимост от генералния секретар/върховен представител, в случай на бъдещи граждански операции на ЕС по управление на кризи да започва преговори с трети държави с оглед на сключването на споразумение, въз основа на типово споразумение между Европейския съюз и трета държава относно участието на тази трета държава в гражданска операция на Европейския съюз по управление на кризи. Въз основа на това председателството договори споразумение със Съединените американски щати относно участието на Съединените американски щати в мисията на Европейския съюз в областта на върховенството на закона в Косово, EULEX KOSOVO.

               (4)

               Споразумението следва да бъде одобрено,

         РЕШИ:
   Член 1
   Одобрява се от името на Европейския съюз Споразумението между Европейския съюз и Съединените американски щати относно участието на Съединените американски щати в мисията на Европейския съюз в областта на върховенството на закона в Косово, EULEX KOSOVO.
   Текстът на споразумението е приложен към настоящото решение.
   Член 2
   Председателят на Съвета е оправомощен да посочи лицето(лицата), упълномощено(и) да подпише(подпишат) споразумението, за да обвърже(ат) Европейския съюз.
   Член 3
   Настоящото решение поражда действие в деня на приемането му.
   Член 4
   Настоящото решение се публикува в Официален вестник на Европейския съюз.

      Съставено в Люксембург на 13 октомври 2008 година.

            За Съвета

            Председател

         B. KOUCHNER

      (1)  ОВ L 42, 16.2.2008 г., стр. 92.
    ---documentbreak---

               25.10.2008

               BG

               Официален вестник на Европейския съюз

               L 282/33

         ПРЕВОД
   СПОРАЗУМЕНИЕ
   между Европейския съюз и Съединените американски щати относно участието на Съединените американски щати в мисията на Европейския съюз в областта на върховенството на закона в Косово, EULEX KOSOVO
   ЕВРОПЕЙСКИЯТ СЪЮЗ (ЕС или ЕВРОПЕЙСКИЯТ СЪЮЗ),
   от една страна, и
   СЪЕДИНЕНИТЕ АМЕРИКАНСКИ ЩАТИ (САЩ),
   от друга страна,
   наричани по-долу „страните“,
   КАТО ВЗЕХА ПРЕДВИД:
   споделеното желание на Европейския съюз и САЩ тясно да си сътрудничат в подкрепа на разработването на демократични стандарти в Косово, по-специално стандарти в областта на върховенството на закона,
   приетото от Съвета на Европейския съюз Съвместно действие 2008/124/ОВППС от 4 февруари 2008 година относно мисията на Европейския съюз в областта на върховенството на закона в Косово, EULEX KOSOVO (наричана по-долу „EULEX KOSOVO“),
   поканата към САЩ от 18 февруари 2008 г. да участва в мисията на Европейския съюз в областта на върховенството на закона в Косово, EULEX KOSOVO,
   успешното приключване на процеса на формиране на силите и препоръката на командващия гражданските операции на ЕС и на Комитета по граждански аспекти на управлението на кризи да се одобри участието на САЩ в ръководената от ЕС операция,
   Решение EULEX/2/2008 на Комитета по политика и сигурност от 22 април 2008 г., с което бе приет приносът на САЩ към EULEX KOSOVO,
   СЕ СПОРАЗУМЯХА ЗА СЛЕДНОТО:
   Член 1
   Участие в операцията
   1.   САЩ се присъединява към Съвместно действие 2008/124/ОВППС относно мисията на Европейския съюз в областта на върховенството на закона в Косово, EULEX KOSOVO, както и към всяко съвместно действие или решение, с което Съветът на Европейския съюз реши да продължи EULEX KOSOVO, в съответствие с разпоредбите на настоящото споразумение и всички договорености за изпълнението му.
   2.   Приносът на САЩ към EULEX KOSOVO не засяга автономността на Европейския съюз за вземане на решения. Ключова роля в текущото управление на мисията ще играе комитетът на участващите държави, който включва държавите-членки на ЕС, САЩ и други държави извън ЕС, които участват в EULEX KOSOVO; становищата на комитета ще бъдат вземани под внимание от Комитета по политика и сигурност, който упражнява политически контрол и стратегическо ръководство на EULEX KOSOVO.
   3.   САЩ гарантира, че лицата, включени като част от приноса на САЩ към EULEX KOSOVO (наричани по-долу „командирован персонал“), изпълняват своята мисия по начин, съвместим със:

               —

               Съвместно действие 2008/124/ОВППС и евентуалните му последващи изменения,

               —

               оперативния план на EULEX KOSOVO,

               —

               евентуални договорености за изпълнение, както и

               —

               настоящото споразумение.

         4.   САЩ гарантира, че командированият персонал изпълнява задълженията си и действа по начин, който напълно подкрепя целите и интересите на EULEX KOSOVO.
   5.   САЩ своевременно информира командващия гражданските операции и ръководителя на мисията на EULEX KOSOVO (наричан по-долу „ръководител на мисията“) относно всяка промяна в приноса на САЩ към EULEX KOSOVO. Участието на САЩ в EULEX KOSOVO по силата на настоящото споразумение е в зависимост от наличието на отпуснати средства.
   6.   Компетентен медицински орган на САЩ издава медицинско удостоверение на командирования персонал за физическа годност за изпълнение на службата, след преминаване на медицински преглед и всички необходими ваксинации. Командированият в EULEX KOSOVO персонал представя копие от това удостоверение.
   Член 2
   Статут на персонала
   1.   Статутът на командирования в Косово персонал се урежда в съответствие с член 10, параграф 1 от Съвместно действие 2008/124/ОВППС; този персонал се ползва с привилегиите и имунитетите, предоставени въз основа на съответните документи на ООН, включително Резолюция 1244 на Съвета за сигурност на ООН, съответните разпоредби на приложимото право в Косово и други относими документи и кореспонденция.
   2.   Статутът на командирования персонал в главна квартира или командни звена, разположени извън Косово, се урежда от договореностите между главната квартира и съответните командни звена и САЩ.
   3.   САЩ упражнява изключителна правна юрисдикция над командирования персонал до степента, разрешена от законовите и подзаконовите разпоредби на САЩ, и без да се засягат разпоредбите относно статута на персонала, посочени в параграф 1.
   4.   САЩ отговаря по всеки иск, произтичащ от участието на САЩ в EULEX KOSOVO, от или относно член на командирования персонал на САЩ. САЩ отговаря по своя преценка за предприемане на всяко действие, по-специално от правно или дисциплинарно естество, срещу член на командирования персонал на САЩ, в съответствие със законовите и подзаконовите разпоредби на САЩ.
   5.   САЩ се ангажира да направи декларация по отношение на отказа си от искове срещу всяка държава, която участва в EULEX KOSOVO, при подписването на настоящото споразумение.
   6.   Държавите-членки на Европейския съюз се задължават да направят декларация по отношение на отказа си от искове във връзка с участието на САЩ в EULEX KOSOVO, при подписването на настоящото споразумение.
   Член 3
   Класифицирана информация
   В контекста на EULEX KOSOVO се прилага споразумението между Европейския съюз и правителството на Съединените американски щати относно сигурността на класифицираната информация, съставено във Вашингтон на 30 април 2007 г.
   Член 4
   Командна верига
   1.   Командващият гражданските операции упражнява командването и контрола над EULEX KOSOVO на стратегическо ниво. Ръководителят на мисията носи отговорност и упражнява командването и контрола над EULEX KOSOVO в театъра на операциите.
   2.   Ръководителят на мисията упражнява командването и контрола над командирования персонал, екипите и звената от участващите държави, възложени му от командващия гражданските операции, и носи административна и логистична отговорност, включително по отношение на предоставените на разположение на EULEX KOSOVO активи, ресурси и информация.
   3.   САЩ има същите права и задължения по отношение на текущото управление на операцията като участващите в нея държави-членки на Европейския съюз, в съответствие с правните инструменти, посочени в член 1, параграф 1.
   4.   Ръководителят на мисията отговоря за дисциплинарния контрол над персонал на EULEX KOSOVO. САЩ носи отговорност за каквито и да било дисциплинарни действия.
   5.   САЩ определя ръководител на националния контингент (РНК), който представлява националния контингент на САЩ в EULEX KOSOVO. РНК докладва на ръководителя на мисията по въпроси от национален характер и отговаря за ежедневната дисциплина на контингента.
   6.   Решението за прекратяване на операцията се взема от Европейския съюз след консултация със САЩ, при условие че САЩ все още има принос към EULEX KOSOVO към датата на това решение.
   Член 5
   Финансови аспекти
   САЩ поема разходите, свързани с участието на САЩ в операцията, както е установено в член 9, параграф 4 от Съвместно действие 2008/124/ОВППС, освен ако те не се покриват от общо финансиране, предвидено в оперативния бюджет на мисията.
   Член 6
   Договорености за изпълнение на споразумението
   Всички необходими технически и административни договорености с оглед изпълнението на настоящото споразумение се сключват между генералния секретар на Съвета на Европейския съюз/върховен представител по общата външна политика и политика на сигурност и съответните власти на САЩ.
   Член 7
   Уреждане на спорове
   Споровете относно тълкуването или прилагането на настоящото споразумение се уреждат по дипломатически път между страните.
   Член 8
   Влизане в сила и прекратяване
   1.   Настоящото споразумение влиза в сила на датата на подписването му и остава в сила, докато не бъде прекратено.
   2.   Всяка от страните може да прекрати настоящото споразумение с двумесечно писмено предизвестие до другата страна.

      Съставено в Брюксел на 22 октомври 2008 г. в два екземпляра на английски език.

            За Европейския съюз

            За Съединените американски щати

   ПРИЛОЖЕНИЕ
   ДЕКЛАРАЦИИ
   посочени в член 2, параграфи 5 и 6
   Декларация на държавите-членки на ЕС
   „Държавите-членки на ЕС, които прилагат Съвместно действие 2008/124/ОВППС на ЕС от 4 февруари 2008 година относно мисията на Европейския съюз в областта на върховенството на закона в Косово, EULEX KOSOVO, ще полагат усилия, доколкото позволяват техните вътрешни правни системи, да се откажат, доколкото е възможно, от предявяване на искове срещу САЩ за телесна повреда или смърт на членове на техния персонал, или за вреди или загуби на всякакви притежавани от тях и използвани от EULEX KOSOVO активи, ако подобна телесна повреда, смърт, вреда или загуба:

               —

               е причинена от персонала на САЩ при изпълнение на задълженията му във връзка с EULEX KOSOVO, освен в случаи на груба небрежност или умишлено неправомерно поведение,

               —

               или произтича от използването на всякакви активи, собственост на САЩ, при условие че активите са били използвани във връзка с операцията, освен в случаи на груба небрежност или умишлено неправомерно поведение от страна на произхождащия от САЩ персонал на EULEX KOSOVO, използващ тези активи.“

         Декларация на САЩ
   „Като участник в мисията на Европейския съюз в областта на върховенството на закона в Косово, EULEX KOSOVO, установена със Съвместно действие 2008/124/ОВППС на ЕС от 4 февруари 2008 г., САЩ ще полага усилия, доколкото позволява вътрешната правна система на САЩ, да се откаже, доколкото е възможно, от предявяване на искове срещу която и да е друга участваща в EULEX KOSOVO държава за телесна повреда или смърт на членове на персонала на САЩ, или за вреди или загуби на всякакви притежавани от САЩ и използвани от EULEX KOSOVO активи, ако подобна телесна повреда, смърт, вреда или загуба:

               —

               е причинена от персонала при изпълнение на задълженията му във връзка с EULEX KOSOVO, освен в случаите на груба небрежност или умишлено неправомерно поведение,

               —

               или произтича от използването на всякакви активи, собственост на участващите в EULEX KOSOVO държави, при условие че активите са били използвани във връзка с операцията, освен в случаи на груба небрежност или умишлено неправомерно поведение от страна на персонала на EULEX KOSOVO, използващ тези активи.“


title: Решение на Съвета от 14 май 2001 година относно присъединяването на Европейската общност към Регламент № 13-Н на Икономическата комисия за Европа на Организацията на обединените нации относно одобрението на компонент на леките моторни превозни средства по отношение на спирачните им системи

text:
               13/ 31

               BG

               Официален вестник на Европейския съюз

               45

         32001D0395

               L 139/14

               ОФИЦИАЛЕН ВЕСТНИК НА ЕВРОПЕЙСКИЯ СЪЮЗ

      РЕШЕНИЕ НА СЪВЕТА

   от 14 май 2001 година
   относно присъединяването на Европейската общност към Регламент № 13-Н на Икономическата комисия за Европа на Организацията на обединените нации относно одобрението на компонент на леките моторни превозни средства по отношение на спирачните им системи
   (2001/395/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност,
   като взе предвид Решение 97/836/ЕО на Съвета от 27 ноември 1997 г. за присъединяване на Европейската общност към споразумението на Икономическата комисия за Европа на Организацията на обединените нации относно приемането на еднакви технически предписания, които да се прилагат към колесните превозни средства, към оборудването и към частите, за които се предвижда да бъдат монтирани или използвани на колесно превозно средство и относно условията за взаимно признаване на одобренията, извършени съгласно тези предписания („Ревизирано споразумение от 1958 г.“) (1), и по-специално член 3, параграф 3 от него, и член 4, параграф 2, второ тире от него,
   като взе предвид Директива 70/156/ЕИО на Съвета от 6 февруари 1970 г. за сближаването на законодателствата на държавите-членки относно типовото одобрение на моторните превозни средства и техните ремаркета (2),
   като взе предвид предложението на Комисията (3),
   като взе предвид становището на Европейския парламент (4),
   като има предвид, че:

               (1)

               Уеднаквените предписания на Регламент № 13-Н на Икономическата комисия за Европа на Организацията на обединените нации за одобрение на компонент на леките моторни превозни средства по отношение на спирачните им системи имат за цел да отстранят техническите бариери пред търговията с моторни превозни средства между договарящите се страни относно спирачните им системи и да осигурят висока степен на безопасност и защита на околната среда.

               (2)

               Регламент № 13-Н е нотифициран на договарящите се страни и е влязъл в сила за всички договарящи се страни, които не са нотифицирали своето несъгласие към посочените в него дата или дати, в качеството си на регламент, представляващ приложение към Ревизираното споразумение от 1958 г.

               (3)

               За да се улесни достъпът до пазарите на трети страни, които се намират извън Общността, е целесъобразно да се гарантира еквивалентността на разпоредбите на Регламент № 13-Н и на Директива 71/320/ЕИО на Съвета от 26 юли 1971 г. за сближаването на законодателствата на държавите-членки в областта на спирачните системи на някои категории моторни превозни средства и на техните ремаркета (5).

               (4)

               Въпросният регламент следва да бъде включен в системата за одобрение на моторните превозни средства и по този начин да допълни действащото законодателство на Общността,

         РЕШИ:
   Член 1
   Европейската общност се присъединява към Регламент № 13-Н на Икономическата комисия за Европа на Организацията на обединените нации за одобрението на компонент на леките моторни превозни средства по отношение на спирачните им системи.
   Текстът на регламента се прилага съм настоящото решение (6).
   Член 2
   Съгласно разпоредбите на член 9, параграф 1от Директива 70/156/ЕИО, се признава еквивалентността на разпоредбите на Регламент № 13-Н на Икономическата комисия за Европа на Организацията на обединените нации, с тези на Директива 71/320/ЕИО на Съвета.

      Съставено в Брюксел на 14 май 2001 година.

            За Съвета

            Председател

         L. REKKE

      (1)  ОВ L 346, 17.12.1997 г., стр. 78.

      (2)  ОВ L 42, 23.2.1970 г., стр. 1. Директива, последно изменена с Директива 98/91/EО на Европейския парламент и на Съвета (ОВ L 11, 16.1.1999 г., стр. 25).

      (3)  ОВ С 215 Е, 25.7.2000 г., стр. 46.

      (4)  Становище от 3 април 2001 г. (все още непубликувано в Официален вестник).

      (5)  ОВ L 202, 6.9.1971 г., стр. 37. Директива, последно изменена с Директива 98/12/ЕО на Комисията (ОВ L 81, 18.3.1998 г., стр. 1).

      (6)  Регламентът ще бъде публикуван в последващо издание на Официален вестник.


               15.12.2016

               BG

               Официален вестник на Европейския съюз

               C 468/280

         P7_TA(2013)0559
   Назначаване на член на Сметната палата (Фил Уин Оуен — Обединено кралство)
   Решение на Европейския парламент от 11 декември 2013 г. относно предложението за назначаване на Фил Уин Оуен за член на Сметната палата (C7-0313/2013 — 2013/0811(NLE))
   (Консултация)
   (2016/C 468/60)

      Европейският парламент,

               —

               като взе предвид член 286, параграф 2 от Договора за функционирането на Европейския съюз, съгласно който Съветът се е консултирал с него (C7-0313/2013),

               —

               като взе предвид член 108 от своя правилник,

               —

               като взе предвид доклада на комисията по бюджетен контрол (A7-0438/2013),

               А.

               като има предвид, че комисията по бюджетен контрол направи оценка на квалификацията на предложения кандидат, по-специално по отношение на изискванията, посочени в член 286, параграф 1 от Договора за функционирането на Европейския съюз;

               Б.

               като има предвид, че на своето заседание от 7 ноември 2013 г., комисията по бюджетен контрол изслуша предложения от Съвета кандидат за член на Сметната палата;

               1.

               Изказва положително становище относно предложението на Съвета за назначаване на Фил Уин Оуен за член на Сметната палата;

               2.

               Възлага на своя председател да предаде настоящото решение на Съвета и, за сведение, на Сметната палата, както и на другите институции на Европейския съюз и на одитните институции на държавите членки.